Эндрю Тейт

Эмори Эндрю Тейт III (1 желтоқсан 1986) — америкалық-британдық әлеуметтік желі тұлғасы, кәсіпкер және бұрынғы кәсіби кикбоксшы. Кикбоксингтегі мансабын аяқтағаннан кейін Тейт өз веб-сайты арқылы ақылы курстар мен мүшелік бағдарламаларын ұсына бастады, ал кейінірек онлайн-блогер және интернеттегі ықпалды тұлға ретінде танылды. Оның әлеуметтік желілердегі әйелдерге қарсы бағытталған мәлімдемелері бірнеше платформадан бұғатталуына алып келді. Тейт маносфераның танымал өкілдерінің бірі болып саналады.

2025 жылғы наурыз айындағы дерек бойынша, Тейтке қатысты Румынияда, Ұлыбританияда және АҚШ-та төрт қылмыстық және екі азаматтық істі қамтитын алты тергеу жүргізіліп жатты.

 Ерте және жеке өмірі 
Тейт 1986 жылдың 1 желтоқсанында АҚШ-тың Вашингтон қаласында дүниеге келіп, Англияның Лутон қаласында өсті. Оның әкесі — афроамерикандық Эмори Тейт, халықаралық дәрежедегі шахмат шебері болған. Анасы — ағылшын текті, қоғамдық тамақтандыру саласында көмекші болып жұмыс істеген[16]. Тейт бес жасында шахмат ойнауды үйреніп, бала кезінде ересектер арасындағы турнирлерге қатысқан.

2022 жылдың қазанында бұқаралық ақпарат құралдары Тейттің исламды қабылдағанын хабарлады. БАӘ-де оның намаз оқып тұрған видеосы тарағаннан кейін, 24 қазанда Тейт Gettr әлеуметтік желісінде өзінің дінге келуін растады.

 Мансабы 
 Кикбоксинг 
Тейт 2005 жылы бокс және жекпе-жек өнерлерімен айналыса бастады. 2008 жылдың қарашасында Халықаралық спорттық кикбоксинг қауымдастығы (ISKA) оны Ұлыбританиядағы жартылай ауыр салмақтағы үздік кикбоксшылардың ішінде 7-орынға қойды. 2009 жылы тележарнама сатумен айналыса жүріп, Тейт Дербиде (Англия) өткен ISKA Full Contact ауыр салмақтағы Ұлыбритания чемпионатын жеңді және өз дивизионы бойынша Еуропада №1 болды. 19 жекпе-жектің 17-сін жеңгеніне қарамастан, бұл оның алғашқы белбеуі және алғашқы аймақтық титулы болғанын атап өтті. 2011 жылы Тейт Жан-Люк Бенуаға қарсы матч-реваншта нокаутпен жеңіп, ISKA нұсқасы бойынша өзінің алғашқы әлем чемпионы атағын иеленді; бұған дейін ол Бенуаға төрешілер шешімімен ұтылған болатын. 2012 жылдың желтоқсанында ол Enfusion чемпионатында Франси Грайшқа есе жіберді. Бұған дейін Тейт қатарынан 18 жекпе-жекті (барлығы нокаутпен) жеңіп, жартылай ауыр салмақта әлемдегі екінші нөмірлі кикбоксер ретінде танылған болатын. 2013 жылы Тейт Винсент Петижанға қарсы 12 раундтық жекпе-жекте жеңіске жетіп, ISKA нұсқасы бойынша өзінің екінші әлем чемпионы белбеуін иеленді. Осылайша ол екі түрлі салмақ дәрежесінде әлем чемпионы атанды. Осы кезеңнен кейін Тейт кәсіби кикбоксингтен кетті.

 «Большой брат» және онлайн-бизнесі 
2016 жылы «Большой брат» телехикаясының он жетінші маусымына қатысқан кезде, Тейт бұрынғы гомофобиялық және нәсілшіл жазбалары үшін Twitter қолданушыларының назарын аудартты. Шоу басталғаннан кейін көп ұзамай желіде Тейттің белбеумен әйелді ұрып жатқанын көрсететін видео тарады. Осыдан кейін ол жобаға қатысқанына небәрі алты күн өткенде бағдарламадан шығарылды. Тейт те, видеодағы әйел де өздерінің дос екенін және бейнедегі әрекеттердің екі жақтың келісімімен жасалғанын мәлімдеді.

Тейттің веб-сайтында байлық жинау және «ерлер мен әйелдердің қарым-қатынасы» туралы курстар жарияланған. Сол дереккөздерге сәйкес, ол вебкам студиясын да басқарған. Тейт пен оның ағасы 75 веб-модельді жұмысқа алып, қоңырау шалған ер адамдарға «ойдан шығарылған қайғылы оқиғаларды» сату арқылы табыс табатын вебкам-бизнес жүргізген. Олар бұл қызметтен миллиондаған доллар тапқанын айтқан. Тейт бұл бизнес-модельді «толық алаяқтық» деп сипаттаған.

Тейт Hustler’s University атты онлайн-платформаны басқарды. Платформа қатысушыларға дропшиппинг, криптовалюта саудасы сияқты тақырыптар бойынша нұсқаулық алу үшін ай сайынғы жарна төлеуді талап етті. Платформада аффилиаттық маркетинг бағдарламасы болды: оған қосылғандар жаңа қатысушыларды тартып, комиссия алды. 2022 жылы Тейттің танымалдығы күрт өсті. Ол Hustler’s University мүшелерін өзінің қатысуымен жасалған видеоларды әлеуметтік желілерде жаппай жариялауға шақырды, бұл оның интернеттегі көрінуін біршама арттырды. 2022 жылғы тамызда Тейттің веб-сайтында платформаның 100 000-нан астам жазылушысы болғаны хабарланды. Сол айда Stripe платформаның төлемдерін өңдеуді тоқтатты, ал Hustler’s University өз аффилиаттық бағдарламасын жапты. Батыс Австралия университетінің маркетинг профессоры Пол Харриган бұл аффилиаттық жүйені «әлеуметтік желідегі әрекетке негізделген пирамида» деп сипаттады.

 Әсері 
Internet Matters ұйымының зерттеуіне сәйкес, Эндрю Тейт сияқты ықпалды тұлғалар интернетте әйелдерге қарсы көзқарастарды таратып, мыңдаған ер адамдар мен жасөспірім ұлдардың мінез-құлқы мен ойына әсер етіп отыр. Зерттеуде ата-аналар мен мамандарға балаларды мұндай ықпалдан қорғау барған сайын қиындай түскені айтылған.

 Қылмыстық қудалау 
 Румыния 
2022 жылғы 11 сәуірде АҚШ елшілігі үйде америкалық азаматша болуы мүмкін екені туралы хабарлағаннан кейін, румын полициясы Эндрю Тейттің үйіне тінту жүргізді. Кейін тергеу ұйымдасқан қылмыс пен терроризмге қарсы іс-қимыл басқармасына беріліп, оған адам саудасы және зорлау айыптары қосылды. Тейт бұл айыптаулардың барлығын жоққа шығарады.

2022 жылғы желтоқсанда Эндрю Тейт румын полициясы тарапынан қамауға алынды.

2023 жылғы наурызда сот шешімі бойынша Эндрю Тейт пен оның інісі қамаудан үй қамаққа ауыстырылды, кейін Тейт бауырлары үй қамақтан босатылып, 2023 жылғы 4 тамыздан 2 қазанға дейін 60 күн мерзімге сот бақылауына қойылды.

2024 жылғы 11 наурызда Тейт бауырлары Румынияда қайта ұсталды, бұл жолы 2012–2015 жылдардағы жыныстық сипаттағы қылмыстар бойынша айыптауларға байланысты британ билігінің сұрауы негізінде жүзеге асырылды.

2024 жылғы тамызда Эндрю Тейт Румынияда үй қамаққа орналастырылды, бұл шешім бауырларға қатысты алғашқы істен ауыр айыптар бойынша екінші қылмыстық тергеу басталғаннан кейін қабылданды.

2025 жылғы қаңтарда Эндрю Тейт Румыния соты арқылы қылмыстық тергеу аяқталғанға дейін үй қамақтан босатылды және Румыния аумағында еркін жүріп тұруға мүмкіндік беретін, бірақ белгілі бір талаптарды орындауды міндеттейтін арнайы есепке қойылды.

2025 жылғы наурызда бауырлар АҚШтан Румынияға қайта оралып, тергеуге дайын екенін көрсету үшін Бухарестегі полиция бөліміне тіркелді, олардың барлығы өздеріне тағылған айыптарды жоққа шығарады (олар ұйымдасқан қылмыстық топ құруға, адамдарды, соның ішінде кәмелетке толмағандарды, заңсыз пайдалануға және ақшаны жылыстатуға қатысы бар деп күдіктелуде, Эндрю сонымен қатар зорлау және кәмелетке толмағандарды азғындату бойынша айыпталуда). АҚШ президенті Дональд Трамптың әкімшілігі бауырларға қойылған сапар шектеулерін алып тастау үшін румын билігіне қысым көрсеткен, ал Такер Карлсон оларға сұхбат алған.

2025 жылғы 7 маусымда Румыния полициясы Эндрю Тейттің автомобилі жылдамдықты шамамен төрт есе асырғанын тіркеді (сағатына 50 км шектеу қойылған аумақта 196 км/сағ). Осыдан кейін Брашовта тұратын Эндрю Тейтке айыппұл салынып, Румынияда жүргізуші куәлігін бірнеше айға (120 күнге) алып қою шарасы қолданылды.

 Ұлыбритания 
Британияда сексуалдандырылған зорлық фактілерінен бөлек (Эндрю Тейтті сексуалдық және физикалық зорлық жасады деп айыптаған төрт британдық әйелге қатысты қылмыстық іс қозғалмағаннан кейін, олар оны Ұлыбританияда сотқа берген) бауырларға онлайн-бизнесінен түскен табыс бойынша салық төлеуден жалтару айыбы тағылды. 2024 жылғы желтоқсанда британ соты олардың 2 млн фунттан асатын мүлкін тұтқындауға санкция берді. Апелляциялық сот Ұлыбританияның Тейттерді Румыниядағы сот процесі аяқталғаннан кейін экстрадициялау туралы сұрауын қанағаттандырды.

 АҚШ 
2025 жылғы Флорида штатының Бас прокуроры бауырларға қатысты қылмыстық іс қозғады. Бұл іс АҚШтың Жыныстық қанауды тоқтату ұлттық орталығы тарапынан қолдау тапты, орталық күдікті құрбандардың бірін өкілдік етеді.

 Дереккөздер 

Санат:Ұлыбритания кикбоксшылары
Санат:Маносфера